થોડા દિવસ પછી દ્વારકાની યાત્રા કરવાના નિમિત્તે મહંતજી થોડા શિષ્યો ઘોડા, ઊંટને સાથે લઈને ત્યાંથી નીકળ્યા. તીર્થમાં ફરતાં ફરતાં લોજપુરમાં શ્રીહરિ પાસે સદાવ્રત લેવા આવ્યા. શ્રીહરિવરની છબી ચિત્તમાં ચોટતાં મહંતને સમાધિ થઈ ગઈ. સમાધિમાં અક્ષર ધામમાં બિરાજમાન પ્રભુનાં દર્શન થયાં ને શ્રીહરિની સોહામણિ મૂર્તિ સ્મૃતિપટ પર અંકિત થઈ ગઈ. સમાધિમાંથી બહાર આવ્યાને પ્રભુનો દિવ્ય પ્રતાપ જોઈ મહંતજીએ પોતાની ગાદીનાં મહંત પદનું લખાણ, ત્રણ હજાર સોનામહોર, સોનાનીકંઠી, માળા વગેરે ઉતારીને પોતાના નાના ગુરુભાઈને આપી દીધી.